**Lõpuaktus 13. juunil 2023**

Teen lühikese tagasivaate lõppenud kooliaastale. Eks igaühel muidugi omad mälestused ja olulised hetked, aga siin ja praegu tahaksin aktusel esile tõsta järgmised sündmused, tegevused, märksõnad.

Alustasime sel õppeaastal **KiVa programmiga**. Klassijuhatajad viivad läbi KiVa tunde ja meil toimetab KiVa tiim koosseisus: Eeva Noni, Ave Varik, Ülle Iir. KiVa tiim oleks väga õnnelik, kui nad üldse tegutsema ei peaks. Kahjuks see nii ei ole. Jätkame programmiga järgmistel aastatel kindlasti. Meie eesmärk on, et kõik õpilased tunneksid end koolis turvaliselt ja kõik oleksime üksteise vastu sõbralikud.

Sel aastal leppisime kokku, et vahetundides me nutitelefone ei kasuta. Saan aru, et see kurvastab mõningaid õpilasi, aga uskuge mind – see kõik on teie endi tervise huvides. Õpetajatega muidugi vahel kurvastame, et õpilastele peab tuletama meie kokkuleppeid meelde. Kiidan õpeilasi, kes hoiavad sellest reeglist kinni. Loodan väga, et uuel aastal oleme kõik tublimad. Meie kooliaed pakub ju suurepäraseid võimalusi. Palju toredam on õues toimetada, kui ninapidi telefonis istuda.

Sel õppeaastal taastasid meie abituriendid **rebaste ristimise traditsiooni** ja see on väga vahva! Sügisel ütlesid meie abituriendid 10ndikele vahval humoorikal moel „Tere tulemast gümnaasiumisse!“ Loodame, et see traditsioon jätkub.

Oleme turismipiirkond ja seetõttu on oluline keeleoskus ja rahvusvaheline koostöö. Erasmus+ projektid on midagi, mis on meie koolile väga iseloomulik. Sel õppeaastal saime selle eest ka valla hariduspreemia.

Jätkus ka õpetajate õpirände projekt ning meie õpetajad käisid Soomes, Ungaris ja Norras.

Sel õppeaastal jätkus projekt INTEGRA, mille raames õpilased ja õpetajad käisid Lätis. Läti õpilased käisid meil külas loovtöö raames. Samuti külastasid meid õpilased Hispaaniast Divina Pastore koolist.

Aitäh Renele rahvusvaheliste projektide koordineerimise eest ning teistele õpetajatele, kes alati on nõus aitama ja kaasa lööma projektitegevustes! Tänu ka õpetaja Astridile, kes toetas õpilasi IT-alaste töötubade juhendamisel – need õpilased tegid väga head tööd! Nende tegevus leidis äramärkimist ka ettevõtliku kooli võrgustikus.

Reaalained on meie õpilaste hulgas populaarsed. Aasta alguses oli meil traditsiooniline reaalainete ehk **Sõrmuse** **päev**. Lisaks nuputamisele on selles päevas ka informaatikat. Kutsusime külla valla teiste koolide õpilasi ning loodame, et see päev leiab iga-aastaselt aina suuremat kõlapinda.

**Õppimine** on meie koolis endiselt populaarne ja heal tasemel ning osaletakse edukalt olümpiaadidel. Maakondlikul tasandil oli väga palju väga häid tulemusi. Kiitus õpilastele ja õpetajatele! Sel aastal osalesid vabariiklikus voorus Rute-Marie Maddison ja Anette-Marie Õis, kes olid edukad kunstiolümpiaadil. Annaliisa Suigusaar osales lõppvoorus üleriigilisel noorte etluskonkursil Koidulauliku valgel.

Jätkuvalt on meil aktiivne **õpilasesindus**. Ma ei hakka siin ette lugema kõiki sündmusi, mida olete korraldanud, aga neid on olnud piisavalt palju ning olete muutnud koolielu kindlasti värvikamaks ja toredamaks. Ka väljaspool kooli teatakse teid. Sügisel korraldasite Maal elamise päeval Võistes kohviku ning teie kohvikut teatakse ja oodatakse. Iga ÕE liige saab täna ka tänukirja. Tänan teid kõiki väga, et olete nii palju panustanud! Tänan ka õpetaja Heli Lanki, kes teid juhendab ja toetab! Sel õppeaastal sai Heli ka tunnustuse õpilaste ettevõtlikkuse arendamise eest.

Lisaks sellele, et ÕE korraldab palju üritusi, korraldavad meie õpetajad hulgaliselt õppekäike ning selle eest õpetajatele suur tänu.

2. ja 3. klassi õpilased osalesid **Lugemisisu** programmis ning lugesid läbi hulka raamatuid. **Raamatute lugemine** on populaarne ning selle üle saame olla väga uhked!

Aitäh Avele ja õpetajatele! Lugemisisu programmis osalejatele anname täna lugemisdiplomi ja šokolaadi ning neile õpilastele, kes kohe väga palju rohkem lugesid, lisaks kingituseks raamat.

**Spordist** rääkides saame taas tõdeda, et traditsiooniks on saanud head tulemused võrkpallis. Ka sel aastal jätkasid meie õpilased seda traditsiooni. Tänu õpetaja Laurile!

Oleme oma arengukavas sõnastanud, et hoiame kodukoha **loodust**. Sügisel osalesime maailmakoristuspäeval. Koristatakse kooliümbrust. Suvel osalevad õpilased aiatööl. Rõõm meie õpilaste pärast, kes hoolivad keskkonnast! Tänan kõiki klassijuhatajaid!

Sel aastal toimus meil projekt „Õpilaste roheteadlikkuse suurendamine“. Toimusid erinevad loengud. Ostsime koolile jäätmejaamad ning õppisime ... tegelikult vist õpime jätkuvalt jäätmeid sorteerima. Loodan, et uuel aastal saame osaleda rahvusvahelises projektis ning õpime ringmajandust, kuidas jäätmetest midagi uut toota.

Jätkuvalt on meie koolis õpilased, kes on tulnud Eestisse, kuna jätkub Venemaa sõda **Ukraina** vastu. Aitäh kogu kooliperele, et olete mõistvad ja sõbralikud. Kõige rohkem täname õpilaste toetamise eest õpetaja Minoret Miisnat ja Iryna Tymchenkot.

Täname 1. - 6. klassi õpilasi aktusel esitatud laulude eest ning juhendajaid Taavi Reimetsa ja klaverisaatjat Virge Lindu.

Klaveripala esitasid 7. klassi õpilased Artur Laagus ja Kiur Joosep Pihlak, kes lõpetasid sel aastal Häädemeeste Muusikakooli. Saksofonipala esitasid Taavi Reimets ja Otto Enno Kurm. Aktuse lõpetasid 1. – 5. klassi tüdrukud tantsuga Laura Pampa juhendamisel. Aitäh muusikutele ja tantsijatele.   
  
Helipuldis on meil traditsiooniliselt õpilased. 10. klassi õpilased Siim Õitspuu ja Jürgen Pinta juhendasid 7. klassi õpilasi: Karl-Eerik Valtmäe, Artur Laagus, Oskar Klein.

Ütlesime aktusel suur tänu õpetaja Katrin Laanele, kes uuel õppeaastal enam meie koolis ei tööta ning aplodeerisime õpetajatele, kes ülikoolis said diplomid: Gäthlyn Kukk – õnnitleme magistrikraadi saamise puhul ja Triin Türk – õnnitleme bakalaureusekraadi saamise puhul!

Kaunist suve soovides, Aule Kink